Alt imens store dele af Danmark er lukket, holder landets musikfestivaler vejret.

Dag for dag rykker festivalsæsonen tættere på, og samtidig varer uvisheden ved. Tætpakkede festivalpladser med gæster, der danser i takt, og kys, der bliver udvekslet, harmonerer ikke med forsamlingsforbud og myndighedernes initiativer til at mindske smittefaren.

Berlingske har talt med repræsentanter for en lang række festivaler, der alle giver indtryk af, at festivalarrangørerne er fanget i venteposition.

Vurderingerne kommer blandt andet fra Langelandsfestivalen, Grøn Koncert og Heartland, der alle fortsætter planlægningen af årets festivaler, ligesom de forklarer, at de følger myndighedernes anbefalinger – og derudover ikke ønsker at kommentere den usikre situation.

Så længe ingen ved, hvor længe lukningen af Danmark vil fortsætte, er festivalerne i en afventende position i forhold til, hvad det vil betyde for sommerens aktiviteter.

Aflyste og flyttede festivaler

En af de få festivaler, der har taget konsekvens og har skubbet festivalen ud i tiden, er Distortion, der hvert år indtager Københavns gader. Distortion skulle i år være afholdt 3. til 7 juni, men det blev allerede tidligere i marts meldt ud, at festivalen i år først vil finde sted 26. til 30. august.

Spot Festival, der skulle afholdes i Aarhus første weekend i maj, har ligeledes taget konsekvensen – festivalen er aflyst.

»Coronakrisen mærkes hårdt overalt i arrangørmiljøet i Danmark, og med den uvished, der hersker i forhold til, om man overhovedet kan og må afholde arrangementer af Spots størrelse i vores afviklingsperiode, finder Spot Festivalens ledelse og bestyrelse det urealistisk at gennemføre den ambitiøse festival,« lyder det fra arrangørerne.

Tavse arrangører

Festivalarrangørerne er i det hele taget ikke meget for at tale om scenarier eller udfald, der kan gøre sig gældende, hvis forsamlingsforbuddet vil være aktuelt hen imod sommeren.

Fra Heartland Festival, der finder sted i sidste weekend af maj, lyder det, at man stadig planlægger at afholde festivalen, men derudover vil arrangørerne ikke kommentere, om det er realistisk, at de må aflyse på et senere tidspunkt.

Der gik et sus gennem festivalverdenen, da den store Glastonbury Festival, der afholdes nær Glastonbury i det sydvestlige England, i sidste uge aflyste årets musikfest. Festivalen, der skulle have været afholdt en uge inden Roskilde Festival, kunne ligesom den danske pendant fejre 50-årsjubilæum i år – ligeledes med Taylor Swift på plakaten.

Trods flere ligheder er Roskilde Festival ikke aflyst. Det har ikke været muligt at få en kommentar fra Roskilde Festival.